《宝林丈室所藏子昂饮马图》
元代·丁复

奚官小臣职奚为，马饥则秣渴饮之。龙媒八尺千里姿，雪花披身云陆离。

往往异种来天池，乘舆重惜闲驱驰。河清海晏无盘嬉，壮志老死不得骑。

御柳春深白日迟，寒甃净汲水花漪。目光注电吻沫脂，振迅欲掣青络丝。

奚官小臣谨厥司，犹恐若后诃谴施。不必前身作马通马语，人心物性在善推。

呜呼奚官小臣身贱卑，马不如人愚亦知。奈何为人牧重爵，厚禄不恤民渴饥。

剜刮膏血刻肉肥，坐令沟壑转老羸，今之龚黄卓鲁谁。

云棷丛社时所师，为出马图陈马诗。

作者简介：元台州天台人，字仲容。仁宗延祐初游京师。被荐，不仕，放情诗酒。晚年侨居金陵。其诗自然俊逸，不事雕琢。有《桧亭集》。